Rassie-hulle aanlyn om afrigters te help | Netwerk24
Deur Stephen Nell 03 April 2020 17:45
Rassie Erasmus, die Suid-Afrikaanse Rugbyunie se direkteur van rugby, en Jacques Nienaber, die Springbok-afrigter, se kennis is nou aanlyn beskikbaar aan Suid-Afrikaanse afrigters op skoolvlak. Foto: Gallo Images
Erasmus, die Suid-Afrikaanse Rugbyunie (Saru) se direkteur van rugby, gebruik sy nasionale afrigters om die vaardighede van dié land se afrigters aanlyn op te knap.
Deon Davids, hulpafrigter vir die Bokke, het Saru se reeks aanlyn aanbiedinge vir afrigters vandeesweek afgeskop.Foto: Getty Images
Deon Davids, hulpafrigter van die Springbok-span, het Woensdag begin met ’n interaktiewe aanlyn aanbieding vir 80 skoolafrigters, en Vrydag was dit Ashley Evert, die Blitsbokke se spanbestuurder, se beurt om oor ingooiwerk by lynstane te gesels. Evert was vroeër in sy loopbaan ’n hulpafrigter vir Suid-Afrika se o.20-span en die Blou Bulle.
Afrigters kon uit die gemak van hul leunstoele by die sessies aansluit en ná die aanbiedinge vrae stel.
In die komende weke sal dit Erasmus, Jacques Nienaber en ander hulpafrigters van die nasionale spanne se beurte wees.
In ’n verklaring Vrydag het Erasmus dié inisiatief as ’n deurbraak beskryf in die strewe om met plaaslike afrigters te kommunikeer. Hy het werknemers soos Hilton Adonis en Louis Koen, onderskeidelik Saru se bestuurders van opleiding en hoë-prestasie, lof toegeswaai.
“Die aanvanklike aanbieding was ’n groot sukses en het baie opgewondenheid onder afrigters geskep. Hierdie platform sal ons in staat stel om in ’n tydperk van isolasie te volhard met die opvoeding van ons afrigters,” sê Erasmus.
Hierdie platform sal ons in staat stel om in ’n tydperk van isolasie te volhard met die opvoeding van ons afrigters.
Adonis sê dit was altyd die plan om vanjaar meer aanlyn aanbiedinge te hê, en dat daardie plan nou deur die nasionale inperking bespoedig is.
Volgens hom is skole-afrigters die teikengroep vir dié aanbiedinge, veral dié wat werk met o.16- en o.18-spelers wat deur Saru geïdentifiseer is.
“Ons het baie positiewe terugvoer by die afrigters gekry. Hulle was mal oor die idee om betrokke te raak en die geleentheid aan te gryp om by Suid-Afrika se voorste afrigters te leer,” sê Adonis.
“Daar was baie WhatsApp-boodskappe en e-posse om ons te bedank.”
Meer oor: Rassie Erasmus | Deon Davids | Suid-Afrika | Sa Rugby | Springbokke | Afrigters | Aanlyn | Afrigter | Rugby